CELEX: 62014TN0234
Language: sk
Date: 2014-04-11 00:00:00
Title: Vec T-234/14: Žaloba podaná 11. apríla 2014 – Mammoet Salvage/Komisia

16.6.2014   
            
            
               SK
            
            
               Úradný vestník Európskej únie
            
            
               C 184/37
            
         Žaloba podaná 11. apríla 2014 – Mammoet Salvage/Komisia
   (Vec T-234/14)
   2014/C 184/59
   Jazyk konania: holandčina
   
      Účastníci konania
   
   
      Žalobkyňa: Mammoet Salvage BV (Rotterdam, Holandsko) (v zastúpení: P. Kuypers a A. Schadd, advokáti)
   
      Žalovaná: Európska únia zastúpená Európskou komisiou
   
      Návrhy
   
   Žalobkyňa navrhuje, aby Všeobecný súd:
   
               —
            
            
               v prvom rade konštatoval nečinnosť Európskej únie a/alebo Európskej komisie,
            
         
               —
            
            
               subsidiárne zaviazal Európsku úniu a/alebo Európsku komisiu na zaplatenie dlžných súm žalobkyni,
            
         
               —
            
            
               subsidiárne v poslednom rade zaviazal Európsku úniu a/alebo Európsku komisiu na zaplatenie náhrady škody žalobkyni,
            
         
               —
            
            
               vo všetkých troch prípadoch podľa článku 77 Rokovacieho poriadku Všeobecného súdu prerušil konanie až na tri mesiace po doručení arbitrážneho rozsudku žalobkyni,
            
         
               —
            
            
               zaviazal Európsku úniu a/alebo Európsku komisiu na náhradu trov konania vrátane mimosúdnych nákladov.
            
         
      Dôvody a hlavné tvrdenia
   
   Žalobkyňa v roku 2010 získala verejnú zákazku na odpratanie 74 vrakov lodí v prístave v Mauritánii v rámci Európskeho rozvojového fondu. Za financovanie zmluvy uzatvorenej medzi Mauritániou a žalobkyňou sa v mene Európskej komisie zaručil veľvyslanec a vedúci delegácie Európskej únie v Mauritánii. Na základe záruky sa žalovaná nestala zmluvnou stranou uvedenej zmluvy, ale prevzala platobný záväzok zaplatenia za uskutočnené práce.
   Na podporu svojej žaloby žalobkyňa uvádza tri žalobné dôvody:
   
               1.
            
            
               Prvý žalobný dôvod založený na nečinnosti žalovanej
               Zmluva medzi žalobkyňou a Mauritániou obsahovala ustanovenie, podľa ktorého platobné záväzky Únie zanikajú najneskôr 18 mesiacov po uplynutí obdobia na realizáciu zákazky. Žalobkyňa 4. decembra 2013 požiadala Mauritániu a delegáciu Európskej únie o predĺženie tejto lehoty. Na túto výzvu konať žalovaná nereagovala.
            
         
               2.
            
            
               Druhý žalobný dôvod založený na záruke financovania zmluvy Európskou komisiou
               Žalobkyňa zastáva názor, že zákazka sa zrealizovala a preto žiada Všeobecný súd, aby žalovanú zaviazal na zaplatenie neuhradených faktúr, t. j. dlžných súm za práce, ktoré žalobkyňa vykonala.
            
         
               3.
            
            
               Tretí žalobný dôvod založený na mimozmluvnej zodpovednosti Európskej únie
               V prípade, že by Všeobecný súd dospel k záveru, že lehota na zaplatenie stanovená pre Európsku úniu uplynula, žalobkyňa navrhuje zaviazať žalovanú na zaplatenie náhrady škody vo výške neuhradených faktúr.
               Okrem toho žalobkyňa navrhuje, aby Všeobecný súd rozhodol, že žalovaná porušila svoje práva prizvaním znalcov, čím vznikla mimozmluvná škoda.